[Foto’s] Polisie soek dié vier vroue wat huise roofFoto: Verskaf Die polisie is op soek na vier vroue in verband met talle voorvalle van diefstal en huisroof in die Pretoriase Moot, Villieria en Brooklyn. Kapt. Colette Weilbach, woordvoerder van die polisie, het gesê die vroue klop glo by huise in die omgewing aan en vra om die badkamer te gebruik. “Een van die vroue is glo swanger en almal het ŉ ligte gelaatskleur en praat Engels en Sotho.” Weilbach het gesê ŉ huishulp is Donderdag deur die vier vroue genader terwyl sy besig was om tuin nat te gooi. “Twee van die vroue het gevra om die badkamer te gebruik. Sy het hulle na buitetoilet geneem. Met hul terugkeer het sy die hek vir hulle oopgemaak waarna die ander twee vroue ook die erf binnegekom het. “Een van die vroue het na die huis gehardloop en die huishulp het haar probeer keer. Die vroue het die huishulp met ŉ vuurwapen in die huis gedwing. Die vroue het glo kontant en ŉ skootrekenaar gesteel voordat hulle gevlug het.” Volgens Weilbach ondersoeke verskeie naburige polisiestasies soortgelyke sake van diefstal wat glo deur dieselfde vier vroue gepleeg is. Weilbach het ŉ beroep op huiseienaars gedoen om hul huiswerkers op te voed en in te lig om hierdie soort rooftogte te verhoed. Enigiemand met inligting kan die Brooklyn-polisiestasie kontak by 012 366 1735/6.